Cecil die leeu oorheers nuus wêreldwydCecil die leeu Foto: Zimparks, Facebook Volgens die mediamoniteringsmaatskappy ROi-Afrika het amper tweederdes van die nuus in Suid-Afrika op Cecil gefokus. ’n Tandarts van Amerika het verlede maand die bekende leeu van Zimbabwe doodgeskiet teen ’n prys van $50 000. Die Springbokke het ook baie nuusdekking geniet, maar slegs sowat 6,51% van die nuus het op die rugbyspan gefokus terwyl meer as 65% van die nuus op Cecil gefokus was. Eskom, Nkandla en die Proteas het onderskeidelik hierna gevolg. Op sosiale media het Cecil weer ver die voortou geneem, selfs meer as Eskom en Nkandla gesamentlik. Vlug MH370 en Prasa was ook veelbesproke kwessies op sosiale media. Cecil het ook internasionaal die nuus oorheers. Donald Trump se uitlatings en pres. Barack Obama se besoek aan Afrika het in die proses die spit afgebyt. Die ekonomiese krisis in Griekeland, Bobby Kristina se dood en die Islamitiese Staat (IS) was ander onderwerpe van internasionale belangstelling. Bogenoemde data is saamgestel deur die ontleding van 60 000 aanlyn nuusblaaie, duisende koerante, sosiale media en 76 radio- en TV-stasies in Suid-Afrika.